Nafarroako Parlamentuko Mahaiak, 2009ko urriaren 26an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Nafarroa Bai parlamentu-taldeak aurkezturiko mozioa, zeinaren bidez Osasun Departamentua premiatzen baita Goizuetan eta Aranon larrialdietako zerbitzua laguntza etengabeko gune baten bidez eman dadin Goizuetan.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran eztabaidatzea eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2009ko urriaren 26an

Lehendakaria: Elena Torres Miranda

MOZIOAREN TESTUA

Patxi Zabaletak eta Maiorga Ramírezek, Nafarroa Bai parlamentu-taldeko eledunek, Legebiltzarreko Erregelamenduaren 195. artikuluaren eta hurrengoen babesean, honako mozio hau aurkeztu dute, Osoko Bilkuran eztabaidatu eta bozkatzeko:

Zioen azalpena

Agerikoa da Goizuetan sortutako egoeraren arrazoia dela Oinarrizko Osasun Laguntza Zuzendaritzak 2008ko uztailetik Goizuetako laguntza etengabeko zerbitzu kendu izana. Harrezkero, Goizuetan erizain bat egoten da arratsaldeko 15:00etatik aurrera eta medikua Leitzako laguntza jarraituko zerbitzuan egoten da.

Denok dakigu zer distantzia dagoen eta nolakoak diren komunikabideak bi herri horien artean, eta, halaber, badakigu nolakoak diren barreiatze geografikoa eta populazioaren zahartze-maila. Hori dela eta, askotan esan izan dugu Osasun Departamentuak hartutako erabakiak larrialdi medikoen arreta okerragoa ekarriko zuela, kalitateari dagokionez.

Azken gertakarien ondotik, Departamentuak eta kontseilari andreak ez dituzte beren gain hartu beraiek hartutako erabakiaren ondorioak; aldiz, errua beste batzuei leporatzen saiatu dira, bai eskualde horretan diharduten profesionalei bai SOS Nafarroako langileei.

Azaldutako guztia dela-eta, parlamentu-talde honek ondoko erabaki proposamena aurkeztu du:

Nafarroako Parlamentuak Osasun Departamentua premiatzen du Goizuetan eta Aranon larrialdietako zerbitzua laguntza etengabeko gune baten bidez eman dadin Goizuetan, eta bertan mediku bat eta erizain bat egon daitezela.

Iruñean, 2009ko urriaren 19an

Foru parlamentariak: Patxi Zabaleta Zabaleta eta Maiorga Ramírez Erro

